Bejaarde Vrystaatse vrou erg aangerandArgieffoto: SAPD/Facebook WAARSKUWING: Die foto in die berig is grafies van aard en kan sensitiewe lesers en kinders ontstel. ŉ Bejaarde vrou van Bothaville in die Vrystaat is in die hospitaal opgeneem nadat sy Maandagoggend in haar tuin buite haar woonstel oorval en erg aangerand is. Joey Potgieter (83) is vanoggend eers ontslaan. Ludiek Prinsloo, voorsitter van die Bothaville-buurtwag, het aan Maroela Media gesê ŉ onbekende man het die oggend by Potgieter se woonstel aangekom en haar vir ŉ glas water gevra. Sy het hom ŉ glas water deur die diefwering gegee en hy is weer daar weg. Joey Potgieter ná die aanval. Foto: Facebook Later het Potgieter na buite gegaan om haar plante nat te lei en sy is daar deur dieselfde man oorval en in die huis ingedwing. “Hy het haar op die grond vasgedruk en aangerand, en haar ring van haar vinger afgeruk. Daarna het hy gevlug,” het Prinsloo gesê. Potgieter kon daarin slaag om na haar buurvrou te strompel vir hulp en sy is na ŉ hospitaal geneem. Volgens Prinsloo het polisiebeamptes ná die aanval in die omgewing van die woonstel na die aanvaller gesoek, maar kon hy nie opgespoor word nie. Niemand is sedertdien nog in hegtenis geneem nie. Potgieter se een seun, Evert, het Woensdag aan Maroela Media gesê sy ma het beserings aan haar kop en ribbes en kneusplekke in haar gesig opgedoen. Hy het gesê Potgieter is vanoggend saam met haar ander seun Pretoria toe nadat sy uit die hospitaal ontslaan is, en sal daar berading ontvang. Die plaaslike polisiewoordvoerder kon nie vir kommentaar bereik word nie.